Ditsem Nuus - Displaying items by tag: SSA
Een uit vyf persone in SA maak staat op welsynstoelaes en Statistiek SA (SSA) se jongste huishoudelike peiling toon dat meer as 17 miljoen inwoners en 44% gesinne een of ander vorm van ‘n maatskaplike toelae ontvang. Provinsies waar die meeste toelaes uitgedeel word, is Oos-Kaap en Limpopo, terwyl Gauteng en Wes-Kaap minder afhanklikes toon.
Volgens kenners is daar ’n duidelike ooreenkoms tussen die werkloosheidsyfer en SASSA begunstigdes in elke provinsies. SSA noem dat die Oos-Kaap die grootse werkloosheidsyfer in die land het (37,4%) en toon dat 60% van huishoudings afhanklik is van toelaes; dit terwyl die persentasie ontvangers in Noord-Kaap (58,3%) en Limpopo (57,9%) kort op sy hakke is. Die twee provinsies met die laagste werkloosheidsyfer en die minste begunstigdes is; Gauteng (19,2%) en die Wes-Kaap (22,1%).
Die Suid-Afrikaanse Instituut vir Rasseverhoudinge (IRR) sê daar is tans meer mense wat toelaes ontvang in die land as wat daar mense is wat werk en met die huidige resessie wat die ekonomie lam lê, sal die vraag na toelaes waarskynlik toeneem. Volgens hulle gaan dit in die toekoms moeiliker word vir die regering om die kostes van sy welsynsprogramme te dra en sal hy sy begroting drasties op ander gebiede moet sny om te voldoen aan die eise van meer en verhoogde toelaes .